# Foreningernes udviklingspulje

**Formål**

Formålet med puljen er at støtte nye initiativer og udviklingen af et varieret fritidsliv i kommunen, og som er med til at skabe aktivt medborgerskab. Udviklingspuljen er en pulje, der har til hensigt at støtte folkeoplysende aktiviteter i Varde Kommune.

**Baggrund**

Varde Kommune ønsker at skabe rammerne for, at fritidslivet bliver omdrejningspunktet for et indholdsrigt og aktivt liv, som er visionen for kommunens Fritid-, Idræts- og kulturpolitik.

Ifølge folkeoplysningslovens § 6, stk. 1, 3 skal der afsættes et beløb til udviklingsarbejde inden for Folkeoplysningslovens område.

**Hvem kan søge?**

Godkendte folkeoplysende foreninger eller selvorganiserede grupper med aktiviteter som har et folkeoplysende formål.

**Puljen giver tilskud til**

Puljen støtter nye initiativer og udviklingen af et varieret fritidsliv i kommunen, og er med til at skabe aktivt medborgerskab. Dette kunne fx være gennem støtte til:

* Opstart af nye foreninger, som endnu ikke har opnået tilskud fx lederuddannelse, særligt udstyr ved nye aktiviteter.
* Opstart af nye aktiviteter i foreninger, som ikke hidtil har været en del af foreningernes udbud af aktiviteter.
* Gennemførelse af nye projekter, der ikke nødvendigvis er forankret i eksisterende foreninger, men som har til hensigt at skabe nye aktiviteter
* Gennemførelse af partnerskabsprojekter, som har til hensigt at løfte kommunale opgaver eller skabe nye aktiviteter i kommunen.
* Opstart af aktiviteter der fremmer borgernes ønsker om fleksible aktiviteter.
* Aktiviteter, der kan motivere borgere, der ikke i forvejen er aktive på fritidsområdet til at være aktive fremadrettet fx udsatte grupper herunder i forhold til integration.

**Der ydes ikke tilskud til**

Der ydes generelt ikke tilskud til:

* Anlægsbyggeri
* Renovering
* Foreningens almindelige drift
* Bespisning/forplejning
* Enkeltstående arrangementer
* Projekter med et kommercielt formål
* Projekter der hører under anden lovgivning
* Årlige begivenheder, der tidligere har opnået tilskud
* Løn/honorar til undervisere/trænere/foredragsholdere /projektkoordinator og lignende
* Enkeltpersoner
* Anskaffelse af IT-udstyr, internet mv. til bestyrelser
* Projekter der foregår i udlandet.
* Aktiviteter som har fået andre kommunale tilskud

**Økonomi**

I driftsbudgettet er der afsat ca. 150.000 kr. til formålet.

Det er muligt at søge op til 50.000 kr. pr. projekt, og der kan være et krav om medfinansiering. Dette kan eventuelt være i form af eget arbejde. Hver ansøgning vurderes individuelt af Kultur og Fritid. I tvivlstilfælde vil ansøgningen blive forelagt Udvalget for Kultur og Fritid.

Tilskuddet er betinget af at foreningen ved projektets afslutning indsender bilag som dokumenterer at beløbet er anvendt jf. bevillingen. Senest 3 måneder efter projektet er gennemført udfyldes og afleveres evalueringsskemaet.

Ikke forbrugt tilskud skal tilbagebetales.

**Ansøgningsprocedure**

Ansøgningsskemaet udfyldes og sendes til Kultur og Fritid på [kultur@varde.dk](mailto:kultur@varde.dk). Spørgsmål kan rettes til Berith Andreasen på [bera@varde.dk](mailto:bera@varde.dk).

Projekter skal igangsættes i indeværende år

**Ansøgningsfrist:**

Ansøgninger indsendes løbende men senest d. 1. november.